Kap. 646

Prop. 78 S

(2014–2015)
Proposisjon til Stortinget (forslag til stortingsvedtak)

Endringer i statsbudsjettet 2015 under Arbeids- og sosialdepartementet (kompensasjon til tidligere nordsjødykkere)

Tilråding fra Arbeids- og sosialdepartementet 27. mars 2015, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

I proposisjonen fremmer Arbeids- og sosialdepartementet forslag om bevilgning for utbetaling av kompensasjon etter Stortingets beslutning, jf. Innst. S. nr. 137 (2003–2004) om at pionerdykkerne skulle tilkjennes en kollektiv og individuell oppreisning og kompensasjon for sitt banebrytende arbeid i Nordsjøen. Forslaget har sin bakgrunn i at pionerdykkernemnda høsten 2014 og i januar 2015 har behandlet og fattet vedtak i 39 nye søknader fra tidligere pionerdykkere.

2 Bakgrunn

Stortinget ba i 2004 Regjeringen etablere en kompensasjonsordning for nordsjødykkerne og etterlatte med maksimal utbetaling til den enkelte dykker på 40 ganger grunnbeløpet i folketrygden, jf. St.meld. nr. 47 (2002–2003), Innst. S. nr. 137 og 138 (2003–2004). Regjeringen ble videre bedt om å etablere en oppreisningsordning til pionerdykkerne i Nordsjøen, samt etterlatte, på 200 000 kroner. Stortinget foreslo også kriterier for å innvilge kompensasjon og oppreisning. Kongen i Statsråd oppnevnte i 2004 en uavhengig nemnd som har behandlet søknader om kompensasjon.

Fristen for å søke om kompensasjon og oppreisning utløp opprinnelig 1. juli 2006, og dykkernemnda skulle avslutte sitt arbeid.

Nemnda har likevel i begrenset omfang vært operativ frem til i dag. I forbindelse med behandlingen av Prop. 88 S (2013–2014) var det enighet om at nemnda nedlegges ifm. at nordsjødykkersaken nå avsluttes.

På bakgrunn av at dykkernemndas arbeid i utgangspunktet skulle avsluttes i 2006, og det har vært svært få saker siden den gang, er det ikke lenger avsatt midler på budsjettet til utbetaling av kompensasjon etter 2004-ordningen. De få saker som har kommet, har blitt dekket ved ettårige bevilgningsøkninger i de respektive år. Erfaringen etter stortingsbehandlingen av Prop. 88 S (2013–2014) har vært at en rekke dykkere har henvendt seg til nemnda med nye søknader om kompensasjon eller utvidet kompensasjon pga. økt uføregrad. Søknadene er nå behandlet, og nemnda har avsluttet sitt arbeid. Status er at åtte dykkere er innvilget ny kompensasjon og fire dykkere er innvilget utvidet kompensasjon, og disse dykkerne har til sammen krav på om lag 28 mill. kroner i kompensasjon.

3 Forslag

Kap. 646 Pionerdykkere i Nordsjøen

Post 70 Tilskudd til pionerdykkere

I forbindelse med at 12 dykkere er innvilget ny eller utvidet kompensasjon etter ordningen fra 2004 er det behov for bevilgning på 28 mill. kroner til dekning av kompensasjonen.

Det foreslås bevilget 28 mill. kroner.

Tilråding

Arbeids- og sosialdepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i statsbudsjettet 2015 under Arbeids- og sosialdepartementet (kompensasjon til tidligere nordsjødykkere).

Vi HARALD, Norges konge

stadfester:

Stortinget blir bedt om å gjøre vedtak om endringer i statsbudsjettet 2015 under Arbeids- og sosialdepartementet (kompensasjon til tidligere nordsjødykkere) i samsvar med et vedlagt forslag.

Forslag
til vedtak om endringer i statsbudsjettet 2015 under Arbeids- og sosialdepartementet (kompensasjon til tidligere nordsjødykkere)

I

I statsbudsjettet for 2015 gjøres følgende endringer:

Utgifter:

Kap.

Post

Formål

Kroner

646

Pionerdykkere i Nordsjøen

70

Tilskudd til pionerdykkere

28 000 000